
Ministru kabineta rīkojums Nr. 407
Rīgā 2026. gada 7. jūlijā (prot. Nr. 36 68. §)
Par nekustamā īpašuma pārņemšanu valsts īpašumā
· 1. Saskaņā ar Publiskas personas mantas atsavināšanas likuma  42. panta  otro daļu, 42.1 pantu un 43. pantu  pārņemt bez atlīdzības valsts īpašumā un nodot Aizsardzības ministrijas valdījumā Aizkraukles novada pašvaldībai piekrītošo nekustamo īpašumu "Upmalas" (nekustamā īpašuma kadastra Nr. 3286 006 0052) – zemes vienību (zemes vienības kadastra apzīmējums 3286 006 0052) 8,6 ha platībā (pēc kadastrālās uzmērīšanas platība var tikt precizēta) – Sunākstes pagastā, Aizkraukles novadā (turpmāk – nekustamais īpašums).
· 2. Aizsardzības ministrijai nekustamo īpašumu:
· 2.1. izmantot valsts aizsardzības uzdevumu īstenošanai;
· 2.2. nodot bez atlīdzības Aizkraukles novada pašvaldībai, ja tas vairs netiek izmantots šā rīkojuma 2.1. apakšpunktā  minēto uzdevumu īstenošanai.
· 3. Aizsardzības ministrijai saskaņā ar Aizkraukles novada pašvaldības domes pilnvarojumu parakstīt nostiprinājuma lūgumu nekustamā īpašuma ierakstīšanai zemesgrāmatā uz Aizkraukles novada pašvaldības vārda, kā arī veikt citas nepieciešamās darbības nekustamā īpašuma ierakstīšanai zemesgrāmatā.
· 4. Aizsardzības ministrijai, nostiprinot zemesgrāmatā īpašuma tiesības uz nekustamo īpašumu:
· 4.1. ierakstīt nekustamo īpašumu uz Aizkraukles novada pašvaldības vārda vienlaikus ar īpašuma tiesību nostiprināšanu valstij Aizsardzības ministrijas personā;
· 4.2. norādīt, ka īpašuma tiesības nostiprinātas uz laiku, kamēr Aizsardzības ministrija nodrošina šā rīkojuma 2.1. apakšpunktā  minēto uzdevumu īstenošanu.

